Document ID: 32008D0320

KOMISJONI OTSUS,
25. märts 2008,
millega määratakse kindlaks bromometaani kogused, mida lubatakse kasutada kriitilisel otstarbel ühenduses 2008. aasta 1. jaanuarist kuni 31. detsembrini vastavalt määrusele (EÜ) nr 2037/2000 osoonikihti kahandavate ainete kohta
(teatavaks tehtud numbri K(2008) 1053 all)
(Ainult hispaania- ja poolakeelne tekst on autentsed)
(2008/320/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. juuni 2000. aasta määrust (EÜ) nr 2037/2000 osoonikihti kahandavate ainete kohta, (1) eriti selle artikli 3 lõike 2 punkti ii,
ning arvestades järgmist:
(1)
Määruse (EÜ) nr 2037/2000 artikli 3 lõike 2 punkti i alapunktiga d ja artikli 4 lõike 2 punkti i alapunktiga d on keelatud bromometaani tootmine, import ja turuleviimine mis tahes kasutuseks pärast 2004. aasta 31. detsembrit, välja arvatud muu hulgas (2) kriitilisel otstarbel kasutamine vastavalt artikli 3 lõike 2 punktile ii ning Montreali protokolli osaliste otsuses IX/6 sätestatud kriteeriumidele ning kõigile muudele osaliste kokkulepitud asjakohastele kriteeriumidele. Kriitilisel otstarbel kasutamise lubamine on ette nähtud piiratud eranditena, et võimaldada lühikest perioodi alternatiivide vastuvõtmiseks.
(2)
Otsuses IX/6 on sätestatud, et bromometaani tuleks liigitada „kriitiliseks” ainult juhul, kui taotleja teeb kindlaks, et bromometaani puudumine selleks konkreetseks kasutuseks põhjustaks märkimisväärse turuhäire ning et kasutajal puuduvad tehniliselt ja majanduslikult teostatavad alternatiivid või aseained, mis oleksid keskkonna ja tervise seisukohalt vastuvõetavad ning oleksid sobivad põllukultuuridele ja nimetatud kasutusviisi jaoks. Veelgi enam, bromometaani tootmine ja tarbimine kriitilisel otstarbel kasutamiseks, kui üldse, peaks olema lubatud ainult juhul, kui on tarvitusele võetud kõik tehniliselt ja majanduslikult teostatavad meetmed kriitilise kasutuse ning sellega seotud mis tahes bromometaani saaste minimeerimiseks. Taotleja peaks samuti näitama, et tehakse asjakohaseid jõupingutusi alternatiivide ja aseainete hindamiseks, kaubanduslikule alusele seadmiseks ja neile siseriikliku regulatiivse heakskiitmise kindlustamiseks, ning et olemas on uurimisprogrammid alternatiivide ja aseainete arendamiseks ning kasutuselevõtmiseks.
(3)
Komisjon sai kahelt liikmesriigilt kuus ettepanekut bromometaani kasutamiseks kriitilisel otstarbel kokku 245 146 kg kohta, sh Poolalt (12 995 kg) ja Hispaanialt (232 151 kg).
(4)
Komisjon kohaldas otsuses IX/6 ja määruse (EÜ) nr 2037/2000 artikli 3 lõike 2 punktis ii sisalduvaid kriteeriume selleks, et määrata kindlaks bromometaani kogus, mis on lubatav kriitilisel otstarbel kasutamiseks 2008. aastal. Komisjon leidis liikmesriikidega konsulteerides, et ühenduses oli leidunud sobivaid alternatiive, mis olid muutunud mitmes Montreali protokolli osalisriigis enam levinuks pärast seda, kui liikmesriigid olid koostanud ettepanekuid kriitilisel otstarbel kasutamise kohta. Selle tulemusena otsustas komisjon, et 2008. aastal võib kriitilisel otstarbel kasutada 212 671 kg bromometaani nendes liikmesriikides, kes taotlesid selle kasutamist. See kogus on 1,1 % 1991. aasta bromometaani tarbimisest Euroopa Ühenduses ning näitab, et üle 98,9 % bromometaanist on asendatud alternatiividega. Kriitilisel otstarbel kasutamise kategooriad vastavad otsuse XIX/9 tabelis A määratletud kategooriatele, mis lepiti kokku Montreali protokolli osaliste üheksateistkümnendal koosolekul. (3)
(5)
Artikli 3 lõike 2 punktiga ii on ette nähtud, et komisjon määraks kindlaks ka selle, millised kasutajad võivad kasu saada kriitilise kasutamise erandist. Kuna artikli 17 lõikes 2 nõutakse liikmesriikidelt bromometaani kasutamisega seotud personali minimaalsete kvalifikatsiooninõuete määratlemist, ning kuna fumigeerimine on ainus kasutusviis, otsustas komisjon, et bromometaaniga fumigeerijad on ainsad kasutajad, kellele liikmesriigid taotlevad luba ja kellele komisjon annab loa bromometaani kasutamiseks kriitilisel otstarbel. Fumigeerijad on kvalifitseeritud selle ohutuks kasutamiseks; liikmesriigid peavad oma territooriumil kehtestama korra nende fumigeerijate kindlaksmääramiseks, kellel on lubatud kasutada bromometaani kriitilisel otstarbel.
(6)
Otsuses IX/6 on sätestatud, et kriitiliseks kasutamiseks ette nähtud bromometaani tootmine ja tarbimine peaks lubatud olema ainult juhul, kui bromometaan ei ole kättesaadav hoiustatud või ringlussevõetud bromometaani olemasolevatest varudest. Artikli 3 lõike 2 punktis ii on sätestatud, et bromometaani tootmine ja import on lubatud ainult juhul, kui poolte käest ei ole võimalik saada taastoodetud või ümbertöötatud bromometaani. Vastavalt otsusele IX/6 ja artikli 3 lõike 2 punktile ii määras komisjon kindlaks, et kriitilisel otstarbel kasutamiseks on saadaval 6 296,744 kg varusid.
(7)
Artikli 4 lõike 2 punktis ii on sätestatud, et vastavalt artikli 4 lõikele 4 keelatakse bromometaani turuleviimine ja kasutamine muude ettevõtjate kui tootjate ja importijate poolt pärast 31. detsembrit 2005. Artikli 4 lõikes 4 on sätestatud, et artikli 4 lõiget 2 ei kohaldata kontrollitavate ainete turuleviimise ja kasutamise suhtes, kui neid aineid kasutatakse artikli 3 lõike 2 kohaselt kindlaks määratud kasutajate taotluste rahuldamiseks kriitilisel otstarbel kasutamise kohta.
Seepärast lubatakse pärast 2007. aasta 31. detsembrit bromometaani turule viia ja kriitilisel otstarbel kasutada lisaks tootjatele ja importijatele ka fumigeerijatel, kelle komisjon on 2008. aastal registreerinud. Tavaliselt soovib fumigeerija importijalt nii bromometaani importimist kui ka tarnimist. Fumigeerijad, kelle komisjon on 2007. aastal registreerinud bromometaani kriitiliseks kasutamiseks, võivad 2007. aastal kasutamata jäänud bromometaani üle kanda 2008. aastasse (viidatud kui „varud”). Euroopa Komisjon on kehtestanud litsentsimiskorra, et tagada varude ärakasutamine enne loa andmist bromometaani täiendavaks impordiks või tootmiseks, et rahuldada kriitilisel otstarbel kasutamisega seotud õigustatud taotlusi 2008. aastaks.
(8)
Kuna bromometaani kasutamist kriitilisel otstarbel kohaldatakse alates 1. jaanuarist 2008 ning eesmärgiga tagada huvitatud äriühingutele ja ettevõtjatele võimalus saada litsentsisüsteemist kasu, on asjakohane kohaldada käesolevat otsust alates samast kuupäevast.
(9)
Käesoleva otsusega ette nähtud meetmed on vastavuses määruse (EÜ) nr 2037/2000 artikli 18 alusel asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Hispaania Kuningriigil ja Poola Vabariigil lubatakse kasutada kriitilisel otstarbel kokku 212 671 kg bromometaani 2008. aasta 1. jaanuarist kuni 31. detsembrini vastavalt I ja II lisas kirjeldatud konkreetsetele kogustele ja kategooriatele.
Artikkel 2
Iga liikmesriigi pädevate ametiasutuste deklareeritud kriitilisel otstarbel kasutamiseks olemasolevad varud arvatakse maha kogusest, mida võidakse importida või toota kriitilisel otstarbel kasutamise vajaduse rahuldamiseks selles liikmesriigis.
Artikkel 3
Käesolevat otsust kohaldatakse alates 1. jaanuarist 2008 ja selle kehtivusaeg lõpeb 31. detsembril 2008.
Artikkel 4
Käesolev otsus on adresseeritud Hispaania Kuningriigile ja Poola Vabariigile.
Brüssel, 25. märts 2008

Labels: 18
15
1
20